<classify> RAIS wa Zanzibar, Dk Ali Mohamed Shein amesisitiza kuwa wakati Jamhuri ya Muungano wa Tanzania inatimiza miaka 55, ni vyema misingi ya Muungano ikaendelezwa ikiwemo kuimarisha Wizara ya Mambo ya Nje na Ushirikiano wa Afrika Mashariki.Dk Shein aliyasema hayo juzi Ikulu mjini Zanzibar wakati alipofanya mazungumzo na Waziri wa Mambo ya Nje na Ushirikiano wa Afrika Mashariki, Profesa Palamagamba Kabudi aliyefika Ikulu kupokea maelekezo na miongozo kutoka kwa Rais kutokana na kuteuliwa kushika wadhifa huo na Rais John Magufuli hivi karibuni.Katika maelezo yake, Rais Shein alieleza kuwa ni miaka 55 ambayo inatimia rasmi Aprili 26, mwaka huu tangu kuasisiwa kwa Muungano wa Tanganyika na Zanzibar ambao viongozi wake walioasisi Muungano huo, Mzee Abeid Amani Karume na Julius Nyerere waliweka misingi madhubuti. Hivyo, alisisitiza haja ya kuimarishwa na kuendelezwa misingi hiyo, ambayo leo imeupelekea Muungano wa nchi mbili hizo kuwa imara, madhubuti na kuleta maendeleo endelevu kwa pande zote za Muungano wa Tanzania.Alieleza kuwa miongoni mwa misingi hiyo ni ushirikiano katika masuala ya diplomasia, ikiwamo ushirikiano na mataifa ya nje chini ya taasisi inayohusiana na Mambo ya Nje, ambayo kwa hivi sasa ni wizara hiyo ya Mambo ya Nje na Ushirikiano wa Afrika Mashariki. Alieleza kuwa wizara hiyo ina umuhimu mkubwa katika kuendeleza masuala ya kidiplomasia, hivyo ushirikiano wa pamoja unahitajika kwa pande zote mbili za Jamhuri ya Muungano wa Tanzania ili lifikiwe lengo lililokusudiwa.Aliongeza kuwa azma ya wizara hiyo, kuanzisha utaratibu wa kubadilishana uzoefu kati ya watendaji wa wizara hiyo wa upande wa Zanzibar na wale wa Tanzania Bara, kuja Zanzibar kutasaidia kwa kiasi kikubwa kupanua wigo wa kiutendaji na ushirikiano.  <topic>: KITAIFA 